Frjálsíþróttakappinn úr Tindastól , Ísak Óli Traustason , var útnefndur Íþróttamaður Skagafjarðar 2019 við hátíðlega athöfn í Ljósheimum 27. desember síðastliðinn . Við sama tækifæri var Sigurður Arnar Björnsson , yfirþjálfari Fimleikadeildar UMFT og verkefnastjóri landsliðsmála hjá FRÍ , útnefndur Þjálfari ársins 2019 hjá UMSS . Ísak Óli og Jóhann Björn Sigurbjörnsson voru í hópi sjö íþróttamanna UMSS , sem fengu viðurkenningu fyrir að taka þátt í verkefnum landsliða Íslands , en þeir voru m.a. báðir í landsliðinu , sem sigraði í 3. deild Evrópubikarkeppninnar í frjálsíþróttum í sumar og færist því í 2. deild næst . Ísak Óli varð þrefaldur Íslandsmeistari innanhúss , í 60m grindahlaupi , langstökki og sjöþraut , og einnig Íslandsmeistari í 110m grindahlaupi utanhúss . Þá voru þau Andrea Maya Chirikadzi og Magnús Eli Jónsson úr Fimleikadeild UMFT í hópi 14 ungmenna , sem hlutu hvatningarverðlaun UMSS , fyrirmyndir með góða ástundun og hegðun innan vallar sem utan .